Prieto reafirma el compromís de Gandia amb la diversitat en el Congrés Europeu de Proveïdors de Serveis per a Persones amb Discapacitat
15 maig 2025

## Prieto reafirma el compromís de Gandia amb la diversitat en el Congrés Europeu de Proveïdors de Serveis per a Persones amb Discapacitat15 maig 2025Última actualització: 15 maig 2025

![](../gestion/img/118b26ae7541dd3d023f25d35b96fdff04f8102d270dd1ad4fadb81d0d9eacf1.jpg)  
  

L’alcalde de Gandia, **José Manuel Prieto**, ha participat este matí en l’acte d’obertura del **Congrés Internacional de l’Associació Europea de Proveïdors de Serveis per a Persones amb Discapacitat** (EASPD), que sota el lema ‘_Una cultura per a la inclusió: enriquint vides a través de les arts, l’esport i l’oci_’ se celebra al Campus de Gandia de la UPV.

Este congrés reuneix representants institucionals, acadèmics i organitzacions de tot Europa amb l’objectiu d’explorar com estos àmbits poden contribuir a millorar la qualitat de vida de les persones amb discapacitat.

L’obertura ha comptat amb la presència de la presidenta d’EASPD, **Kirsi Konola**; la vicerectora d’Art, Ciència, Tecnologia i Societat de la Universitat Politècnica de València, **Salomé Cuesta**; la directora general de les Persones amb Discapacitat, **Bárbara Congost**; a més de representants municipals i la presidenta de la Fundació Espurna, **Charo Sabater**.

  
L’alcalde de Gandia, José Manuel Prieto, ha donat la benvinguda als assistents destacant el compromís de la ciutat amb la diversitat, la inclusió i la igualtat d’oportunitats.  
La màxima autoritat municipal ha incidit que Gandia ha sigut històricament una ciutat cohesionada socialment gràcies a la col·laboració entre l’Ajuntament i la societat civil, representada per entitats com la Fundació Espurna.

  
Sobre Espurna, Prieto ha destacat la seua implicació en el dia a dia del benestar de totes les persones i ha afirmat que representa un model d’inclusió social i laboral per a les persones amb discapacitat, i que el seu treball s’ha convertit en una referència a escala europea. Per això, ha volgut agrair la seua tasca: “_Sou un exemple en l’accés real de totes les persones a una vida plena, en què les activitats artístiques, esportives i d’oci siguen espais de trobada sense barreres._”

“La nostra principal prioritat és continuar fent de Gandia una ciutat de les persones i per a les persones. Una ciutat que vetle per les persones i els col·lectius més vulnerables, i que es deixe la pell per evitar la fractura social. Una ciutat Capital del Benestar”, ha afirmat.

Prieto ha remarcat que, encara que el benestar no siga una competència exclusivament municipal, l’Ajuntament ha assumit la responsabilitat de liderar polítiques inclusives. En esta línia, s’han creat regidories específiques per a Persones amb Discapacitat i Ciutat Accessible.

L’alcalde ha valorat que la celebració del Congrés situe Gandia com a referent europeu en polítiques d’inclusió, i ha posat en valor la Fundació Espurna com a model d’inclusió social i laboral a nivell europeu, destacant el seu paper com a exemple d’accés real a una vida plena per a les persones amb discapacitat.

A mode de conclusió, ha reafirmat el compromís del govern local amb una societat més justa i inclusiva, i ha agraït el treball conjunt de l’EASPD i Espurna per fer possible este congrés.